65ο Διεθνές Φεστιβάλ Κινηματογράφου Βενετίας

Το 65ο Διεθνές Φεστιβάλ Κινηματογράφου Βενετίας πραγματοποιήθηκε στις 27 Αυγούστου 2008 στη Βενετία της Ιταλίας και ολοκληρώθηκε στις 6 Σεπτεμβρίου 2008. Οι ευρωπαϊκές ταινίες κυριάρχησαν στο φεστιβάλ, καθώς η απεργία του Σωματείου Αμερικανών Σεναριογράφων στις αρχές του έτους δημιούργησε καθυστερήσεις στα προγράμματα παραγωγής πολλών ταινιών στην άλλη πλευρά του Ατλαντικού.

Στο διαγωνιστικό πρόγραμμα του Φεστιβάλ συμμετέχουν συνολικά 21 ταινίες, ανάμεσά τους τέσσερις ιταλικές, τέσσερις ιαπωνικές  και πέντε αμερικανικές. Τα περισσότερα φιλμ θα κάνουν την παγκόσμια πρεμιέρα τους στα πλαίσια του φεστιβάλ, με πρώτο από αυτά την ταινία των οσκαρικών αδερφών Κοέν, με τίτλο Burn After Reading, η οποία θα προβληθεί εκτός συναγωνισμού. Ο διευθυντής του φεστιβάλ, Μάρκο Μούλερ, μαζί με τους συνεργάτες του παρακολούθησε γύρω στις 3.000 ταινίες, για να καταλήξει στις 55 που αποτελούν και τις επίσημες επιλογές του διαγωνιστικού τμήματος του Φεστιβάλ.

Στη Μόστρα της χρονιάς αυτής τιμάται ο ιταλικός κινηματογράφος, καθώς 30 αποκατεστημένες ταινίες θα προβληθούν στο αφιέρωμα Εκείνα τα φαντάσματα: το ιταλικό σινεμά ανακαλύπτεται ξανά (1946-1975). Επιπλέον, ο σκηνοθέτης Ερμάνο Όλμι θα παραλάβει το τιμητικό αγαλματίδιο του φεστιβάλ από τον Αντριάνο Τσελεντάνο.

Επικεφαλής της κριτικής επιτροπής, που θα απονείμει μεταξύ άλλων βραβείων και το Χρυσό Λέοντα, θα είναι ο Γερμανός σκηνοθέτης του ανεξάρτητου κινηματογράφου Βιμ Βέντερς. Την τελετή έναρξης και λήξης θα παρουσιάσει η Ρωσίδα ηθοποιός, Ξένια Ράποπορτ. Η διοργάνωση αυτής της χρονιάς είναι αφιερωμένη στον Αιγύπτιο σκηνοθέτη Γιούσεφ Σαχίν, κυρίαρχο εκπρόσωπο του μεταπολεμικού αραβικού σινεμά που έφυγε από τη ζωή στα τέλη Ιουλίου σε ηλικία 82 ετών.

Πληροφορίες 
Το διαγωνιστικό τμήμα του Φεστιβάλ για τις Ταινίες Μικρού Μήκους θα ανοίξει την 1η Σεπτεμβρίου με το ντεμπούτο στην σκηνοθεσία της Αμερικανίδας ηθοποιού Νάταλι Πόρτμαν, με τίτλο Eve.

Το ρεκόρ της πιο μακροσκελούς ταινίας του Φεστιβάλ για τη χρονιά αυτή (ίσως και στην ιστορία της διοργάνωσης) κατέχει ο Φιλιππινέζος σκηνοθέτης Λαβ Ντίαζ, για την Melancholia, η οποία διαρκεί επτά και μισή ώρες. Η ταινία συμπεριλήφθη στην ενότητα Orizzonti (Ορίζοντες) του Φεστιβάλ.

Στα πλαίσια της Μόστρας θα προβληθεί μια νέα εκδοχή της κωμικής ταινίας του 1952 του Φεντερίκο Φελίνι, Ο Λευκός Σεΐχης, με σαράντα επιπλέον λεπτά υλικού που ανακαλύφθηκε πρόσφατα.

Το ιαπωνικό animation εκπροσωπείται από δύο σκηνοθέτες στη διοργάνωση. Ο πολυβραβευμένος για το έργο του σκηνοθέτης Χαγιάο Μιγιαζάκι θα παρουσιάσει τη νέα του ταινία, την ένατη για τα Studio Ghibli, Ponyo on the Cliff by the Sea, η οποία είναι εξ ολοκλήρου ζωγραφισμένη στο χέρι. Το δεύτερο άνιμε που συμμετέχει στο διαγωνιστικό κομμάτι είναι η ταινία The Sky Crawlers του Μαμόρου Οσίι, σκηνοθέτη της ταινίας Ghost in the Shell (1995).

Την τιμητική του στο Φεστιβάλ αυτού του έτους είχε ο σχεδιαστής μόδας Valentino, καθώς στο τμήμα Ορίζοντες προβλήθηκε το ντοκιμαντέρ Βαλεντίνο: ο τελευταίος αυτοκράτορας του Ματ Ρίμαουερ. Το τελευταίο παρουσιάζει τη ζωή και το έργο του Ιταλού μόδιστρου μέσα από τις αφηγήσεις του ίδιου και του συνεργάτη και συντρόφου του, Τζιαμετί. Στην προβολή ήταν παρόντες και οι ίδιοι, ενώ συνοδεύτηκαν από το διάσημο μοντέλο Εύα Χερτζίγκοβα.

Αντιγνωμίες 
Την παραμονή του Φεστιβάλ δημιουργήθηκε αναταραχή στους διοργανωτές καθώς οι γονδολιέρηδες της Βενετίας απείλησαν το δήμαρχο της πόλης με απεργία.

Μετά την αδυναμία να προλάβει τις προθεσμίες για το Φεστιβάλ των Καννών, η παρουσία του Θεόδωρου Αγγελόπουλου στη Βενετία θεωρούνταν κάτι παραπάνω από σίγουρη. Ο Έλληνας σκηνοθέτης, νικητής της Ασημένιου Λέοντα το 1988 για την ταινία Τοπίο στην Ομίχλη, επρόκειτο να παρουσιάσει για πρώτη φορά τη νέα του ταινία με τίτλο Η Σκόνη Του Χρόνου στα πλαίσια της Μόστρας. Τα πλάνα του ανατράπηκαν όταν οι διοργανωτές αρνήθηκαν να προγραμματίσουν την προβολή της ταινίας σε ημέρα και ώρα που θα έκανε δυνατή την παρουσία των πρωταγωνιστών στη Βενετία. Κατά συνέπεια ο Αγγελόπουλος αποφάσισε να αποσύρει την ταινία. Ωστόσο, σε σχετική ερώτηση Έλληνα δημοσιογράφου ο διευθυντής του Φεστιβάλ, Μάρκο Μούλερ, υποστήριξε την εκδοχή πως η ταινία είχε γίνει δεκτή, αλλά στο μη διαγωνιστικό τμήμα. Η ταινία, τελικά, θα κάνει την επίσημη πρεμιέρα της στο Διεθνές Φεστιβάλ Κινηματογράφου Θεσσαλονίκης, όπου θα προβληθεί εκτός συναγωνισμού, ενώ κατά πάσα πιθανότητα θα αρχίσει τη διεθνή της πορεία από το Διεθνές Φεστιβάλ Κινηματογράφου Βερολίνου το Φεβρουάριο του 2009.

Το εβδομαδιαίο γερμανικό περιοδικό Der Spiegel, καθώς και η βρετανική εφημερίδα The Guardian, φιλοξένησαν εχθρικά άρθρα ενάντια στη διεύθυνση του Φεστιβάλ Βενετίας, σχετικά με την υπερβολική, όπως σημειώνουν, επιλογή ιταλικών ταινιών στη Μόστρα αυτού του έτους. Ο Ιταλός Υπουργός Πολιτισμού, Σάντρο Μπόντι, εξέδωσε ανακοίνωση όπου υπερασπίζεται την ελευθερία και την αυτονομία του διευθυντή του φεστιβάλ, Μάρκο Μούλερ, υποστηρίζοντας πως η εκτεταμένη συμμετοχή της χώρας καταδεικνύει απλώς την αναβίωση του ιταλικού σινεμά.

Προβαλλόμενες ταινίες

Κριτές

Κριτική Επιτροπή Διαγωνιστικού Τμήματος 

Βιμ Βέντερς, Γερμανός σκηνοθέτης (πρόεδρος)
Τζούρι Αράμποφ
Βαλέρια Γκολίνο, Ελληνοιταλίδα ηθοποιός
Ντάγκλας Γκόρντον, Σκωτσέζος καλλιτέχνης
Τζον Λάντις, Αμερικανός σκηνοθέτης & σεναριογράφος
Λουκρέσια Μαρτέλ, Αργεντινή σκηνοθέτης & σεναριογράφος
Τζόνι Το, σκηνοθέτης από το Χονγκ Κονγκ

Κριτική Επιτροπή Οριζόντων 

Σαντάλ Άκερμαν, Βελγίδα σκηνοθέτης (πρόεδρος)
Νικό Μπρενέζ
Μπάρμπαρα Κουπίστι, Ιταλίδα ηθοποιός
Χοζέ Λουίς Γκουερίν
Βέικο Ουνπούου

Premio Luigi De Laurentiis for Best Debut Feature JuryΑμντελατίφ Κεσίς, Τυνήσιος σκηνοθέτης, ηθοποιός & σεναριογράφος (πρόεδρος)Αλίς Μπραγκά, Βραζιλιάνα ηθοποιόςΓκρέγκορι ΤζέικομπςΝτόναλντ ΡάνβοντΧέιντρουν Σχληφ'''

Παραπομπές

Εξωτερικοί σύνδεσμοι 
Επίσημη ιστοσελίδα
Φεστιβάλ Βενετίας , σχετικό άρθρο στον "Ελεύθερο Τύπο" (Σάββατο, 23.08.08).
Φωτογραφικό Υλικό στο IMDb

Βενετιας Φεστιβαλ